Al wat sy nuwe bruid kort ná hul troue vandeesmaand wou hê, was ’n dag van rus, ontspan en visvang – wat sy gekry het is dat haar man ’n held geword het deur ’n tienerseun uit die see te red.
Ruan de Bruin (29), wat byna 20 jaar se ervaring in die see het, het die onbekende tiener uit ’n rowwe see by Kleinmond gered.
De Bruin is sowat twee weke gelede met Tracey Roberts getroud en die twee sou Dinsdag vir die eerste keer alleen saam tyd op die strand deurbring.
De Bruin sê toe hy en sy vrou op die strand aankom, het hulle vier tieners en hul lyfplanke gesien. Hy kan dadelik sien wanneer mense nie voorbereid is vir die see nie.
Sowat ’n halfuur later het hy ’n gil gehoor en geweet daar is fout. Drie van die tienerseuns wat hy vroeër gesien het, was toe reeds op die strand en een was diep in die see in sterk branders vasgekeer.
Hy het dit oorweeg om ’n duikpak en paddavoete by sy huis, sowat 100 m weg, te gaan haal, maar dit sou waarskynlik te laat gewees het vir die jongman.
Toe hy sowat 200 m tot 300 m die see in by die seun aankom, was dié paniekbevange. “Hy het nie geweet watter kant toe nie. Hy het nie ’n idee gehad wat die see doen nie.
“Ek het hom gekalmeer en gesê hy moet vashou aan die lyfplank. As ’n golf kom, moet hy net vasklou en sy asem ophou.”
“Ek sê altyd ’n mens moet die see respekteer. Dis een van die belangrikste goed wat ek geleer het. Jy gaan jouself in die moeilikheid kry. Ek is bly ek kon hom help. Dit het amper lelik geëindig.”